
‏יום רביעי 28 אוקטובר 2026
לכבוד
ועדת המכרזים
משרד התרבות והספורט
הנדון: אישור התקשרות במיזם משותף עם היחידה לספורט תחרותי בהתאחדות אילת לשנת 2027
היחידה לספורט הישגי הינה יחידה סטטוטורית הפועלת על פי חוק המכון הלאומי למצוינות בספורט במסגרת מכון וינגייט, ועוסקת בכל ההיבטים הקשורים להיערכות הסגלים השונים בענפי הספורט האולימפיים לתחרויות המטרה, מייעצת, מלווה, תומכת ומכינה את המשלחות הייצוגיות בענפים אלו לתחרויות הבינ"ל, אליפויות אירופה ועולם וכן למשחקים האולימפיים.
במקביל לפעילות היחידה לספורט הישגי, פועלת היחידה לספורט תחרותי ("היחידה"), שעוסקת באותם תחומי פעילות בדיוק, בכל הנוגע לענפי הספורט הלא אולימפיים המאוגדים תחת התאחדות איל"ת.
לאור הצלחות הרבות של הספורטאים הלא אולימפיים, היחידה ביצעה מתיחת פנים, החליפה חלק מכוח האדם ונערכה להעסקת כוח אדם נוסף ולהרחבה נוספת של הפעילות לאור הגידול בפעילות של ספורטאי ההישג והצלחתם בזירה העולמית.
במקביל לכך ובהתאם למדיניות השר, המשרד פועל לצמצום הפערים בין התקציבים המיועדים להפעלת הספורט ההישגי בענפים האולימפיים (באמצעות תיקצוב היחידה לספורט הישגי במכון וינגייט) לבין התקציבים המיועדים להפעלת הספורט ההישגי בענפים הלא אולימפיים (באמצעות המיזם המשותף עם היחידה לספורט תחרותי).
מטרת היחידה לספורט תחרותי:
להביא להצלחת הספורטאים הישראלים בתחרויות המטרה הבינלאומיות, בדגש על "משחקי העולם", אליפויות עולם ואליפויות אירופה.
תפקידי היחידה לספורט תחרותי: 
1. סיוע וייעוץ לאיגודי הספורט בתכנון וביצוע, תמיכה ובקרה לתוכניות לטווח קצר וארוך של ספורטאי היחידה ובעלי הפוטנציאל לקראת תחרויות המטרה.
2. סיכום וניתוח תהליכי האימון והתחרויות.
3. תמיכה וטיפוח ספורטאים וענפים מועדפים
4. תמיכה במאמנים ואנשי מקצוע  
5. הקמת סגל מצטיינים, ספורטאים שהוכיחו יכולתם באליפויות אירופה/עולם וכן בתחרויות בינלאומיות חשובות.
6. ליווי רפואי-מדעי - העמדת אנשי רפואה, תזונה, פסיכולוגיה, פיסיולוגיה, פיזיותרפיה לרשות הספורטאים.
7. ביצוע בדיקות מאמץ / כושר גופני לספורטאים.
8. הכנת משלחות לקראת תחרויות ספורט בינ"ל (משחקי העולם, אליפויות עולם ועוד), לרבות קורסים, השתלמויות, ימי עיון ומחנות אימון.
יש לציין, בנוסף, כדלהלן:
1. מחויבות לביצוע הפעילות - כל עוד פעילות היחידה לספורט תחרותי אינה נכללת או מוטמעת במסגרת היחידה לספורט הישגי, מינהל הספורט מחויב לקיימה (כפי שפעילות היחידה לספורט הישגי מתבצעת מתקציב המדינה, במסגרת המכון הלאומי למצוינות בספורט – מכון וינגייט) וזאת על מנת לאפשר את הפעילות הנ"ל ביחס לענפי הספורט הלא אולימפיים, דהיינו באם ה"מיזם המשותף" לא יאושר, מינהל הספורט יישא בכלל העלויות של היחידה. כמו כן, חשוב לציין כי אין גוף אחר שמתכלל ומסייע לאיגודים ולהתאחדויות בענפי הספורט הלא אולימפיים להכין את תכניות העבודה שלהם ולבצעם.
2. היוזמה לביצוע הפעילות – היוזמה לביצוע הפעילות היא של מינהל הספורט במשרד, במסגרת תפקידיו ויעדיו.
3. מידת המעורבות בעת ביצוע הפעילות - פעילות היחידה לספורט תחרותי מוכוונת ומוגדרת על ידי מינהל הספורט, והחלטות היחידה ביחס לכלל הכנות הספורטאים לתחרויות המטרה ומשחקי העולם נדרשות לאישור האגף לספורט תחרותי-הישגי במינהל הספורט – ובהתאם ובכפוף להן אף מקצה את הסכומים הנדרשים מתקציב המינהל להכנות אלו.
היחידה המקצועית באילת אמונה על הכנות הספורטאים לאליפות אירופה, אליפות עולם ומשחקי העולם בהלימה ליחידה לספורט הישגי, אי לכך נדרש להעסיק את אנשי המקצוע המפורטים בנספח התקציבי המצ"ב.
יש לציין כי מדובר בהתקשרות שוטפת, הכרחית וחיונית, שאי קיומה יגרום לנזק ממשי וקשה לפעילות כלל ענפי הספורט הלא אולימפיים, במסגרת היערכותם לתחרויות המטרה ומשחקי העולם. יש להבהיר, כי בהיעדר פעילות היחידה לספורט תחרותי והמלצותיה לא ניתן יהיה לקבוע את תקציבי ההכנות הנ"ל עבור הענפים הלא אולימפיים.
כמו כן, אישור ההתקשרות עבור שנת 2027 הינו דחוף ונדרש באופן מידי לצורך ההתנהלות התקינה של פעילות היחידה לספורט תחרותי ולפיכך מבוקש כי ההתקשרות תחל מה- 01/01/2027.
לאור כל האמור נבקש לאשר את ההתקשרות בפטור "מיזם משותף" עם היחידה לספורט תחרותי בהתאחדות אילת, כאשר תוקף ההתקשרות הינו מה- 01/01/2027 ועד לתאריך ה- 31/12/2027 והיקף ההתקשרות הכולל הינו 4,630,400 ₪ כאשר חלקו של המשרד במיזם הנדרש הינו 2,300,000 ₪ בהתאם לנספח התקציבי המצורף אשר אושר על ידי היחידה המקצועית ועל ידי חשבות המשרד.
בנוסף, מבוקש אישור הוועדה לקביעת סכומי השכר המפורטים בנספח התקציבי כסכומים שנתיים (ולא עלות חודשית X 12). זאת, כלקח מהתקשרויות קודמות בהן נוצרה בעיה בביצוע תשלומים בשל השונות בין תלושי השכר החודשיים לבין גובה השכר החודשי שנקבע (בגין תוספות/הפחתות שונות בחלק מהחודשים, כדוגמת החזר נסיעות, דמי הבראה וכדומה. 
יובהר, לאור אי אישור תקציב המדינה לשנת 2027 בשלב זה, כי ההתקשרות תבוצע בפועל בכפוף לזמינות תקציבית.
תקנה תקציבית – 19-43-03-10 (יוזמות בספורט).



 בברכה,
יואב רם, מנהל תחום בכיר בקרה ורכש

